Nõukogu määrus (EÜ) nr 154/2002,

21. jaanuar 2002,

millega muudetakse määrust (EMÜ) nr 2358/71 seemneturu ühise korralduse kohta ning määratakse kindlaks seemnesektoris turustusaastatel 2002/2003 ja 2003/2004 antav abi

EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artiklit 37,

võttes arvesse komisjoni ettepanekut, [1]

võttes arvesse Euroopa Parlamendi arvamust, [2]

võttes arvesse majandus- ja sotsiaalkomitee arvamust [3]

ning arvestades järgmist:

(1) Määruse (EMÜ) nr 2358/71 [4] artikli 3 lõikes 2 sätestatakse, et abi summa kindlaksmääramisel tuleb muuhulgas võtta arvesse vajadust tagada tasakaal ühenduses vajaliku tootmismahu ja nende koguste vahel, mida on võimalik turustada. Alates 1994/1995. aasta saagikoristusest on seemnete tootmine ja eksport pidevalt suurenenud; lisaks sellele on ühenduse seemnevarud saavutanud taseme, mis võib mõjutada seemneturu tasakaalu.

(2) Seetõttu on õigustatud tasakaalustamismehhanismi kehtestamine seemnetootmises, välja arvatud riisiseemnete tootmises, kus selline mehhanism on juba kehtestatud. Seemnete, välja arvatud riisiseemnete tasakaalustusmehhanismiga tuleks kehtestada abi saamise tingimustele vastav maksimumkogus, mis määratakse kindlaks hiljutise vaatlusperioodi jooksul koristatud tüüpilise keskmise koguse põhjal, ning marginaal seemnetootmisele iseloomuliku tsüklilise kõikumise arvessevõtmiseks. Samuti tuleb luua tingimused, mis võimaldavad arendada või säilitada elujõulisi väikseid tootmissektoreid nendes liikmesriikides, kus seemnetootmine puudub või on väike, sätestades nende jaoks miinimumkoguse.

(3) Määruse (EMÜ) nr 2358/71 lisas nimetatakse Lolium perenne L. hea talvekindlusega, hiliseid või keskhiliseid, uusi ja muid sorte ning halva talvekindlusega, keskhiliseid, keskvaraseid või varaseid sorte. Kuna kõnealuste sortide hinnad välisturul ei õigusta enam sellist jaotust, tuleks lõpetada Lolium perenne L. sortide eristamine ja määrata kindlaks ühtne abimäär.

(4) Ühenduse turu praegust olukorda ja arenguperspektiivi silmas pidades ei tagata tootjatele kohast sissetulekut määruse (EMÜ) nr 2358/71 lisas loetletud seemnete puhul, mis turustatakse turustusaastatel 2002/2003 ja 2003/2004. Nende seemnete puhul tuleks anda tootmistoetust.

(5) Määruse (EMÜ) nr 2358/71 artikli 3 lõikes 2 sätestatakse, et toetuse kindlaksmääramisel tuleks arvesse võtta vajadust tagada tasakaal ühest küljest ühenduse toodangu ja kõnealuse toodangu turustusvõimaluste ning teisest küljest kõnealuse toodangu välisturu hindade vahel.

(6) Nende kriteeriumide kohaldamisest tulenevalt määratakse kindlaks turustusaastatel 2002/2003 ja 2003/2004 kohaldatava toetuse määrad vastavalt lisale.

(7) Käesoleva määruse rakendamiseks vajalikud meetmed tuleks vastu võtta vastavalt nõukogu 28. juuni 1999. aasta otsusele 1999/468/EÜ, millega kehtestatakse komisjoni rakendusvolituste kasutamise menetlused, [5]

ON VASTU VÕTNUD KÄESOLEVA MÄÄRUSE:

Artikkel 1

Määrust (EMÜ) nr 2358/71 muudetakse järgmiselt.

1. Artikli 3 lõige 4a asendatakse järgmisega:

"4a. Seemnete maksimumkogus, mille puhul antakse ühenduses abi, määratakse kindlaks lõikes 5 osutatud korras. Kõnealune kogus jaotatakse tootjaliikmesriikide vahel.

Seemnete (välja arvatud riisiseemned) maksimumkogus, mille suhtes abi antakse, on võrdne igas liikmesriigis turustusaastatel 1996/1997—2000/2001 koristatud saakide (välja arvatud suurim ja väiksem) keskmise kogusega, millele lisatakse 5 %.

Kui liikmesriigile teise lõigu alusel määratud kogus ei ületa 800 tonni, määratakse asjaomasele liikmesriigile täiendav kogus 300 tonni.

Kui tootjaliikmesriigi abitaotlustega hõlmatud koguste üldsumma ületab ühenduse jaoks kehtestatud seemnete (välja arvatud riisiseemned) maksimumkoguse, vähendatakse järgmisel turustusaastal asjaomases liikmesriigis makstavaid toetusi proportsionaalselt riiklikus koguses täheldatud ületamisega, võttes arvesse liikmesriigi poolt kasutamata koguseid. Sellisel juhul määrab komisjon kindlaks igas tootjaliikmesriigis kohaldatavad vähendusprotsendid."

2. Artikkel 10 jäetakse välja.

3. Artikkel 11 asendatakse järgmisega:

"Artikkel 11

1. Komisjoni abistab seemneturu korralduskomitee (edaspidi“ komitee ”).

2. Kui viidatakse käesolevale lõikele, kohaldatakse otsuse 1999/468/EÜ artikleid 4 ja 7.

Otsuse 1999/468/EÜ artikli 4 lõikes 3 sätestatud tähtajaks kehtestatakse üks kuu.

3. Komitee võtab vastu oma töökorra."

Artikkel 2

Seemnesektori jaoks ettenähtud ja määruse (EMÜ) nr 2358/71 artiklis 3 sätestatud tootmistoetus turustusaastateks 2002/2003 ja 2003/2004 määratakse kindlaks käesoleva määruse lisas.

Artikkel 3

Käesolev määrus jõustub kolmandal päeval pärast selle avaldamist Euroopa Ühenduste Teatajas.

Käesolevat määrust kohaldatakse alates 1. juulist 2002.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 21. jaanuar 2002

Nõukogu nimel

eesistuja

M. Arias Cañete

[1] EÜT C 213 E, 31.7.2001, lk 249.

[2] 11. detsembril 2001 esitatud arvamus (Euroopa Ühenduste Teatajas seni avaldamata).

[3] EÜT C 311, 7.11.2001, lk 30.

[4] EÜT L 246, 5.11.1971, lk 1. Määrust on viimati muudetud määrusega (EÜ) nr 2371/2000 (EÜT L 275, 23.10.2000, lk 1).

[5] EÜT L 184, 17.7.1999, lk 23.

--------------------------------------------------

LISA

2002/2003. JA 2003/2004. TURUSTUSAASTA

Ühenduses kohaldatav abi

(eurodes 100 kg kohta) |

CN-kood | Kirjeldus | Abi summa |

2002/2003 | 2003/2004 |

1.CERES

10019010 | Triticum spelta L. | 14,37 | 14,37 |

10061010 | Oryza sativa L. | | |

| —pikateralised sordid, mille terade pikkus on üle 6,0 mm ning tera pikkuse ja laiuse suhe on suurem kui 2, ent väiksem kui 3 | 17,27 | 17,27 |

| —muud sordid, mille terade pikkus on 6,0 mm, üle selle või alla selle ning tera pikkuse ja laiuse suhe on väiksem kui 3 | 14,85 | 14,85 |

2.OLEAGINEAE

ex12040010 | Linum usitatissimum L. (kiulina) | 28,38 | 28,38 |

ex12040010 | Linum usitatissimum L. (linaseeme) | 22,46 | 22,46 |

ex12079910 | Cannabis sativa L. (sordid, mille tetrahüdrokannabinoolisisaldus ei ületa 0,2 %) | 20,53 | 20,53 |

3.GRAMINEAE

ex12092910 | Agrostis canina L. | 75,95 | 75,95 |

ex12092910 | Agrostis giganteaRoth. | 75,95 | 75,95 |

ex12092910 | Agrostis stolonifera L. | 75,95 | 75,95 |

ex12092910 | Agrostis capillaris L. | 75,95 | 75,95 |

ex12092980 | Arrhenatherum elatius (L.) P. Beauv. ex J.S. ja K.B. Presl. | 67,14 | 67,14 |

ex12092910 | Dactylis glomerata L. | 52,77 | 52,77 |

ex12092380 | Festuca arundinacea Schreb. | 58,93 | 58,93 |

ex12092380 | Festuca ovina L. | 43,59 | 43,59 |

12092311 | Festuca pratensis Huds. | 43,59 | 43,59 |

12092315 | Festuca rubra L. | 36,83 | 36,83 |

ex12092980 | Festulolium | 32,36 | 32,36 |

12092510 | Lolium multiflorum Lam. | 21,13 | 21,13 |

12092590 | Lolium perenne L. | 30,99 | 30,99 |

ex12092980 | Lolium x boucheanum Kunth | 21,13 | 21,13 |

ex12092980 | Phleum Bertolinii (DC) | 50,96 | 50,96 |

12092600 | Phleum pratense L. | 83,56 | 83,56 |

ex12092980 | Poa nemoralis L. | 38,88 | 38,88 |

12092400 | Poa pratensis L. | 38,52 | 38,52 |

ex12092910 | Poa palustris ja Poa trivialis L. | 38,88 | 38,88 |

4.LEGUMINOSAE

ex12092980 | Hedysarum coronarium L. | 36,47 | 36,47 |

ex12092980 | Medicago lupulina L. | 31,88 | 31,88 |

ex12092100 | Medicago sativa L. (ökotüüp) | 22,10 | 22,10 |

ex12092100 | Medicago sativa L. (sordid) | 36,59 | 36,59 |

ex12092980 | Onobrichis viciifolia Scop. | 20,04 | 20,04 |

ex07131010 | Pisum sativum L. (partim) (põldhernes) | 0 | 0 |

ex12092280 | Trifolium alexandrinum L. | 45,76 | 45,76 |

ex12092280 | Trifolium hybridum L. | 45,89 | 45,89 |

ex12092280 | Trifolium incarnatum L. | 45,76 | 45,76 |

12092210 | Trifolium pratense L. | 53,49 | 53,49 |

ex12092280 | Trifolium repens L. | 75,11 | 75,11 |

ex12092280 | Trifolium repens L. var. Giganteum | 70,76 | 70,76 |

ex12092280 | Trifolium resupinatum L. | 45,76 | 45,76 |

ex07135010 | Vicia faba L. (partim) (põlduba) | 0 | 0 |

ex12092910 | Vicia sativa L. | 30,67 | 30,67 |

ex12092910 | Vicia villosa Roth. | 24,03 | 24,03 |

--------------------------------------------------